У складу са чланом 92. Закона о избору народних посланика („Службени гласник РС“, бр. 35/00, 57/03 – одлука УС, 72/03 – др. закон, 18/04, 85/05 – др. закон, 101/05 – др. закон, 104/09 – др. закон, 28/11 – одлука УС, 36/11, 12/20 и 68/20),

Републичка изборна комисија, на седници одржаној 19. маја 2021. године,  донела је

О Д Л У К У

О ДОДЕЛИ МАНДАТА НАРОДНОГ ПОСЛАНИКА РАДИ ПОПУНЕ УПРАЖЊЕНИХ ПОСЛАНИЧКИХ МЕСТА У НАРОДНОЈ СКУПШТИНИ

1. Мандати народног посланика Народне скупштине додељују се следећим кандидатима са Изборне листе ИВИЦА ДАЧИЋ – „Социјалистичка партија Србије (СПС), Јединствена Србија (ЈС) – Драган Марковић Палма“:

| **Ред. број** | **Ред. број на изборној листи** | **Име и презиме** | **Година рођења** | **Занимање** | **Пребивалиште** |
| --- | --- | --- | --- | --- | --- |
| 1. | 35. | ДУЊА СИМОНОВИЋ БРАТИЋ | 1981. | дипломирани филозоф | Београд |
| 2. | 36. | Мр ДЕЈАН РАДЕНКОВИЋ | 1971. | магистар економских наука | Београд |

2. Кандидатима из тачке 1. ове одлуке издаће се уверења о избору за народног посланика.

3. Ова одлука ступа на снагу даном доношења.

4. Ову одлуку доставити Народној скупштини.

5. Ову одлуку објавити у „Службеном гласнику Републике Србије“.

**О б р а з л о ж е њ е**

Републичка изборна комисија је 19. маја 2021. године примила допис Народне скупштине 01 Број 118-833/21 са обавештењем да је Народна скупштина Републике Србије, на Дванаестој седници Првог редовног заседања у 2021. години, одржаној 19. маја 2021. године, сагласно члану 88. став 1. тачка 2. и ст. 3. и 4. Закона о избору народних посланика, констатовала да је народним посланицима ЉУБУ ПЕТРОВИЋУ и проф. др ПРЕДРАГУ МАРКОВИЋУ престао мандат народног посланика, даном подношења оставке.

У складу са наведеним дописом Народне скупштине, Републичка изборна комисија је утврдила:

- да посланичка места упражњена услед престанка мандата народним посланицима Љубу Петровићу и проф. др Предрагу Марковићу, изабраним са Изборне листе ИВИЦА ДАЧИЋ – „Социјалистичка партија Србије (СПС), Јединствена Србија (ЈС) – Драган Марковић Палма“, испред политичке странке: Социјалистичка партија Србије, треба да буду попуњена тако што ће мандати народног посланика, на основу члана 92. став 3. Закона о избору народних посланика, бити додељени првим следећим кандидатима са исте изборне листе којима није био додељен мандат – припадницима исте политичке странке, и то: ДуњИ Симоновић Братић и мр ДЕЈАНУ РАДЕНКОВИЋУ, кандидатима под ред. бр. 35. и 36. на наведеној изборној листи;

- да су, у складу са чланом 92. став 7. Закона о избору народних посланика, кандидати из тачке 1. ове одлуке 19. маја 2021. године доставили писмене сагласности да прихватају мандат народног посланика;

- да је чланом 87. Закона о избору народних посланика прописано да Републичка изборна комисија издаје посланику уверење да је изабран.

У складу са наведеним, Републичка изборна комисија је донела одлуку као у изреци.

02 Број 013-40/21  
У Београду, 19. маја 2021. године

**РЕПУБЛИЧКА ИЗБОРНА КОМИСИЈА**

ПРЕДСЕДНИК

Владимир Димитријевић